Krnáč, Kamil, poslanec NR SR (2010-12-15):
Ďakujem. Vážené kolegyne, vážení kolegovia, predkladám na prerokovanie do Národnej rady Slovenskej republiky poslaneckú novelu zákona č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov, ktorá vo významnej miere pokrýva programové vyhlásenie vlády v oblasti boja proti korupcii a využívanie nástrojov efektívnejšieho hospodárenia s verejnými zdrojmi. Novela nadväzuje na niektoré princípy pôvodného návrhu zákona z dielne Úradu pre verejné obstarávanie, ktorý v septembri t. r. vláda neschválila. Ešte predtým však boli v tomto pôvodnom návrhu počas medzirezortného pripomienkového konania zamietnuté viaceré, podľa môjho názoru, veľmi dôležité pripomienky, čím by sa ich zapracovanie odsunulo až do plánovanej veľkej novely zákona o verejnom obstarávaní s predpokladanou účinnosťou niekedy koncom roku 2011. Ak si uvedomíme, že sa na Slovensku obstarávajú tovary a služby v celkovej hodnote približne 5 mld. eur ročne, a vďaka vážnym nedostatkom súčasnej úpravy zákona sa tak v korupčnom prostredí nenávratne strácajú prostriedky nás všetkých v odhadovanom objeme desiatok miliónov eur každý mesiac, potom musí byť každému jasné, že viac než kdekoľvek inde v tomto prípade platí jednoznačne a doslova, že čas sú peniaze. Na základe uvedených skutočností a udalostí som sa preto koncom septembra rozhodol iniciovať vytvorenie pracovnej skupiny, ktorej zámerom bola identifikácia najviac zneužívaných slabín súčasného zákona o verejnom obstarávaní a jej rýchle a efektívne odstránenie. Na výstupoch tejto pracovnej skupiny sa podieľali poslaneckí zástupcovia všetkých strán vládnej koalície, t. j. okrem mňa aj spolupredkladatelia pán Beblavý, pani Pfundtner, pán Marcinčin, pán Matovič a pán Dostál, ďalej mimovládne organizácie ako napr. Transparency International, Aliancia Fair Play, zástupcovia Americkej obchodnej komory, zástupcovia gestorského Ministerstva spravodlivosti Slovenskej republiky s osobným angažovaním sa a podporou pani ministerky Žitňanskej, predseda Úradu pre verejné obstarávanie pán Šipoš a taktiež viacerí zástupcovia súkromného sektoru, ktorí sa verejným obstarávaním zaoberajú v každodennej praxi. Výsledkom práce týchto ľudí je predkladaná novela, ktorej hlavným prínosom je významné zlepšenie kvality verejného obstarávania, zvýšenie jeho transparentnosti, podrobenie celého procesu obstarávania verejnej kontrole a najmä zastavenie využívania notoricky známych postupov v obstarávaní, pomocou ktorých boli verejné zdroje na Slovensku dlhé roky rozkrádané v gigantických objemoch. Navrhovaná právna úprava má za cieľ zlepšenie verejného obstarávania najmä vďaka týmto opatreniam. Celkové zníženie limitov pre určenie rozsahu zákazky so zámerom presadzovania vyšších foriem súťaží s dôslednejšou kontrolou ich priebehu, zvýšenie transparentnosti vďaka rozšíreniu rozsahu povinne zverejňovanej dokumentácie, obmedzenie v súčasnosti neprehľadného zvyšovania vysúťaženej ceny zákazky zmluvnými dodatkami, ich povinným zverejňovaním a zavedením cenového stropu takéhoto zvyšovania, odstránenie možnosti vylúčenia ponuky na základe neobvykle nízkej ceny zavedením v širšom zmysle chápaného inštitútu mimoriadne nízkej ponuky na základe prekladu zo Smernice 2004/18 Európskej únie, zjednotenie spôsobu obstarávania prioritných a neprioritných služieb, odstránenie možnosti okamžitého vylúčenia účastníka z verejného obstarávania iba na základe formálnych nedostatkov v doručených podkladoch, zavedenie povinnosti používania elektronických aukcií pri zadávaní nadlimitných zákaziek a s účinnosťou od 1. januára 2012 aj pri zadávaní podlimitných zákaziek, zavedenie povinnosti písomne odôvodňovať uskutočnenie verejného obstarávania formou užšej súťaže a opätovné zavedenie možnosti určenia neplatnosti zmluvy alebo dodatku k zmluve súdom, ak boli tieto uzatvorené v rozpore so zákonom o verejnom obstarávaní. Predložený návrh si nekladie za cieľ vyriešiť úplne všetky nedostatky súčasného znenia zákona o verejnom obstarávaní, ale, naopak, čo najefektívnejšími zásahmi čo najrýchlejšie zastaviť najzávažnejšie prípady plytvania a zneužívania verejných zdrojov v medziobdobí, kým sa v súčasnosti prebiehajúce intenzívne práce na tvorbe spomínaného, úplne nového zákona o verejnom obstarávaní nepretavia do podoby omnoho prehľadnejšej platnej a účinnej právnej normy. Preto vás, vážení kolegovia, prosím o podporu tejto dôležitej protikorupčnej novely a jej plynulé posunutie do druhého čítania. Ďakujem. (Potlesk.)